遊長安諸寺聯句 招國坊崇濟寺 奇松聯二十字絕句
作者：段成式
朝代：唐

paragraphs: 杉松何相疎，榆柳方迥屑。
無人擅談柄，一枝不敢折。
中庭苔蘚深，吹餘鳴佛禽。
至於摧折枝，凡草猶避陰。
僻徑根從露，閑房枝任侵。
一株風正好，來助碧雲吟。
時時埽窗聲，重露滴寒砌。
風颭一枝遒，閑窺別生勢。
偃蓋入樓妨，盤根侵井窄。
高僧獨惆悵，爲與澄嵐隔。